google/wiki40b huggingface dataset:
Εύη Χριστοφιλοπούλου

Προσωπική ζωή

Η Εύη Χριστοφιλοπούλου γεννήθηκε το 1956 στην Αθήνα. Είναι παντρεμένη με τον καθηγητή της Νομικής Σχολής Δημήτρη Χριστοφιλόπουλο και έχουν δύο παιδιά.

Σπουδές

Απεφοίτησε από τη Νομική Σχολή του Εθνικού και Καποδιστριακού Πανεπιστήμιο Αθηνών. Μετά την αποφοίτησή της εισήχθη στη Σχολή Οικονομικών του Λονδίνου, όπου ολοκλήρωσε το μεταπτυχιακό της στις Πολιτικές επιστήμες, καθώς και το διδακτορικό της στο αντικείμενο της Δημόσιας Διοίκησης και Δημόσιας Πολιτικής. Γνωρίζει πολύ καλά αγγλικά και γαλλικά.

Σταδιοδρομία

Η Εύη Χριστοφιλοπούλου από το 1986 έως το 1991 ήταν υπεύθυνη του Τομέα Ανάπτυξης Στελεχών Τοπικής Αυτοδιοίκησης στην Ελληνική Εταιρία Τοπικής Ανάπτυξης και Αυτοδιοίκησης (ΕΕΤΑΑ). Από το 1992 μέχρι το 1997 συνεργάστηκε με της Εθνική Τράπεζα της Ελλάδος και με επιχειρήσεις του ιδιωτικού τομέα στη διαχείριση Ανθρώπινων Πόρων. Υπήρξε παράλληλα σύμβουλος του Γεωργίου Γεννηματά κατά τη θητεία του στο Υπουργείο Οικονομικών. Από το 1997 έως το 2002 της ανέλαβε υψηλόβαθμη θέση ως Γενική Γραμματέας στο Υπουργείο Εργασίας και Κοινωνικών Ασφαλίσεων στο αντικείμενο της Διαχείρισης Κοινοτικών Πόρων.

Ακαδημαϊκή πορεία

Υπήρξε εντεταλμένη επίκουρος καθηγήτρια στο τμήμα Δημόσιας Διοίκησης και Τοπικής Αυτοδιοίκησης του Τμήμα Μηχανικών Χωροταξίας και στο τμήμα Περιφερειακής Ανάπτυξης του Πανεπιστημίου Θεσσαλίας. Διετέλεσε καθηγήτρια στα μεταπτυχιακά προγράμματα στο Τμήμα Πολιτικής Επιστήμης και Δημόσιας Διοίκησης της Νομικής Σχολής του Εθνικού και Καποδιστριακού Πανεπιστημίου Αθηνών. Διατηρεί τη θέση του επίκουρου καθηγητή στη Σχολή Διοίκησης Επιχειρήσεων στο Ανοιχτό Πανεπιστήμιο Πατρών.

Πολιτική

Η Εύη Χριστοφιλοπούλου υπήρξε μέλος της Κεντρικής Επιτροπής του ΠΑΣΟΚ από το 1999, όταν διατηρούσε τη θέση του Γενικού Γραμματέα στο Υπουργείο Εργασίας. Το 2004 εκλέγεται για πρώτη φορά βουλευτής στην περιφέρεια Αττικής, ενώ επανεκλέγεται το 2007 και το 2009. Κατά τη διάρκεια της κοινοβουλευτικής της θητείας συμμετέχει σε κοινοβουλικές επιτροπές, στα όργανα του κινήματος και αντιπροσωπεύει το ΠΑΣΟΚ σε συνέδρια του Κόμματος των Ευρωπαίων Σοσιαλιστών. Από το 2009, με την εκλογή του Γιώργου Παπανδρέου, συμμετείχε στην κυβέρνηση του ως υψυπουργός Παιδείας Δια Βίου Μάθησης και Θρησκευμάτων, καθώς και στην επόμενη μεταβατική κυβέρνηση του Λουκά Παπαδήμου στην ίδια θέση. 
Επανεκλέχθηκε στις δύο εκλογικές αναμετρήσεις του Μαΐου και του Ιουνίου του 2012. Τη χρονική περίοδο από τις 27 Ιουνίου 2012 έως τις 25 Ιουνίου 2013, διετέλεσε κοινοβουλευτική εκπρόσωπος του ΠΑΣΟΚ. Στη δικομματική κυβέρνηση του Αντώνη Σαμαρά, ανέλαβε υφυπουργός Διοικητικής Μεταρρύθμισης και Ηλεκτρονικής Διακυβέρνησης στις 25 Ιουνίου 2013.
Επίσης εξελέγη βουλευτής Αττικής στις δύο εκλογικές αναμετρήσεις του 2015, τον Ιανουάριο με το ΠΑΣΟΚ και τον Σεπτέμβριο με τη Δημοκρατική Συμπαράταξη.
Πανελλήνιο πρωτάθλημα ανώμαλου δρόμου γυναικών 1984

Το Πανελλήνιο πρωτάθλημα ανώμαλου δρόμου γυναικών 1984 διεξήχθη στις 26 Φεβρουαρίου στα Τρίκαλα. Πρωταθλήτρια αναδείχθηκε η Σούμα του Παναθηναϊκού (απόσταση 4.000μ.), ενώ πρωταθλητής σύλλογος αναδείχθηκε ο Παναθηναϊκός. Αυτή ήταν η πρώτη χρονιά, που Κύπριοι αθλητές δε συμμετείχαν στο Πανελλήνιο Πρωτάθλημα.
Volkswagen Eos

Ονομασία

Το όνομα Eos προήλθε από το όνομα της Ηώς, της θεάς της αυγής και του ανέμου.

Διαθεσιμότητα

Το μοντέλο αυτό κατασκευαζόταν στο εργοστάσιο της Volkswagen στην Παλμέλα της Πορτογαλίας. Αν και τυπικά η παραγωγή του είχε ξεκινήσει από τα τέλη του 2005, οι πρώτες παραδόσεις καθυστέρησαν σημαντικά, λόγω ενός προβλήματος των δοκιμαστικών αντιτύπων προ-παραγωγής, καθώς εμφάνισαν τότε θορυβώδεις στροβιλισμούς αέρα στις υψηλές ταχύτητες.
Αρχικά λανσαρίστηκε στην Ευρώπη το πρώτο τρίμηνο του 2006 και στη Βόρεια Αμερική το τρίτο τρίμηνο του 2006. Ειδικότερα στα δεξιοτίμονα κράτη, καθυστέρησε ακόμα περισσότερο - ενδεικτικώς στην Ιαπωνία έφτασε τον Οκτώβριο του 2006, στην Αυστραλία και στη Νέα Ζηλανδία τον Ιανουάριο του 2007 και στη Νότια Αφρική το δεύτερο τρίμηνο του 2007.
Στέλιος Παπακοσμάς

Καριέρα

Ο Παπακοσμάς γεννήθηκε το 1969 στην Καβάλα. Ξεκίνησε να αγωνίζεται στον Αστέρα Καβάλας σε ηλικία δεκαπέντε ετών και μεταγράφηκε στον Άρη Θεσσαλονίκης το 1988. Στην πρώτη του χρονιά με τον σύλλογο της Θεσσαλονίκης, κατέλαβε την τέταρτη θέση στο ελληνικό πρωτάθλημα και συμμετείχε στον τελικό του κυπέλλου, όπου ο Άρης ηττήθηκε από τον Ολυμπιακό με 3-0 στο κλειστό της Νέας Σμύρνης.
Η ομάδα του Άρη συνέχισε την ανοδική της πορεία, συμμετέχοντας σε άλλους τρεις τελικούς, μέχρι το 1998, χωρίς όμως να κατακτήσει κάποιον τίτλο. Παρ' όλα αυτά, το 1993 συμμετείχε στο φάιναλ-φορ του Κυπέλλου Κυπελλούχων Ευρώπης στην Βερόνα και δύο χρόνια αργότερα στην Γενεύη, εδραιώνοντας τον σύλλογο σε διεθνές επίπεδο.
Ο Άρης κατέλαβε την δεύτερη θέση του ελληνικού πρωταθλήματος το 1994, ενώ το 1996 έχασε στον τελευταίο τελικό των πλέι-οφ από τον Παναθηναϊκό. Ο Παπακοσμάς κατέκτησε το μοναδικό πρωτάθλημα της καριέρας του το 1997, όταν ο Άρης με προπονητή τον Κώστα Χαριτωνίδη κατέβαλε την αντίσταση της Ορεστιάδας στην τελική φάση.
Το 1998, η ομάδα της Θεσσαλονίκης κατέλαβε την τρίτη θέση και κέρδισε το σούπερ καπ Ελλάδος, ενώ το 1999 παρέμεινε εκτός τελικής τετράδας για πρώτη φορά μετά το 1982.
Ο Παπακοσμάς μεταγράφηκε στον Παναθηναϊκό, ο οποίος κατέλαβε την έβδομη θέση το 2000 και την τρίτη το 2001.
Ακολούθησε η διετής θητεία του στον ΠΑΟΚ, με τον οποίο κατέλαβε την πέμπτη θέση το 2002 και το 2003.
Αποφασίζοντας να κλείσει την καριέρα του, αποφάσισε να επιστρέψει στον σύλλογο με τον οποίο αναδείχθηκε, τον Άρη. Παρ' όλα αυτά, ο σύλλογος βρισκόταν σε μια από τις χειρότερες περιόδους της ιστορίας του και κατετάγη ενδέκατος, με αποτέλεσμα να υποβιβασθεί στην Α2 Εθνική κατηγορία.
Στην συνέχεια, ανέλαβε καθήκοντα βοηθού προπονητή στον Άρη, όπου στην συνέχεια διετέλεσε ως διευθυντής για την σεζόν 2008-09.
Από το 2011 και έπειτα, ο Παπακοσμάς εκτελεί χρέη διαιτητή στο ελληνικό πρωτάθλημα.

Διεθνείς συμμετοχές

Ο Στέλιος Παπακοσμάς πραγματοποίησε 20 συμμετοχές με την εθνική ομάδα πετοσφαίρισης της Ελλάδας.
Τρίστενο Φωκίδας

Γεωγραφία - Ιστορία

Το Τρίστενο είναι κτισμένο στις πλαγιές των Βαρδουσίων και στο κάτω μέρος του χωριού ρέει ο Κοκκινοπόταμος, κυριότερος άλλοτε παραπόταμος του Μόρνου. Βρίσκεται ΒΔ του Λιδωρικίου σε απόσταση 48 χλμ. και Β από τους Πενταγιούς σε απόσταση 3 χλμ. και έχει πολλά τρεχούμενα νερά, έξι νερόμυλους, αρκετά γεφύρια και πέτρινες βρύσες, με πιό γνωστές τη "Μεγάλη Βρύση" και τη "Βρύση Μότσου". Αξιοθέατα του χωριού είναι το παλιό δημοτικό σχολείο που χρησιμοποιείται ως Πνευματικό Κέντρο, η εκκλησία Μεταμόρφωση του Σωτήρος με το τέμπλο και τις εικόνες του Τριστενιώτη αγιογράφου Σπυρόπουλου καθώς και τα εξωκλήσια Παναγίας και του Αϊ-Γιάννη. Ανατολικά του χωριού έχουν βρεθεί ίχνη αρχαίου φρουρίου και οικισμού. Το χωριό ονομαζόταν Δρεστενά μέχρι το 1928, οπότε μετονομάστηκε σε Τρίστενο[5]
Μαργαρίτα του Αρτουά

Βιογραφία

Ήταν η πρώτη κόρη του Φιλίππου κόμη του Αρτουά και της Λευκής των Ντρε, κόρης του Ιωάννη Β΄ δούκα της Βρεττάνης.
Παντρεύτηκε στο Οτέλ ντ'Εβρέ στο Παρίσι. Όλα της τα παιδιά επέζησαν της ενηλικίωσης και είχαν τέκνα. Απεβίωσε 26 ετών στο Παρίσι και τάφηκε στην -τώρα κατεστραμμένη- μονή των Ιακωβίνων, μαζί με τον σύζυγό της και τα τέκνα της.
Κατοπτρική γραφή

Ο όρος κατοπτρική γραφή (ή καθρεπτική γραφή) αναφέρεται σε ένα ιδιαίτερο τρόπο γραφής που χαρακτηρίζεται από την αντίθετη κατεύθυνση των γραμμάτων αλλά και την αντιστροφή κάθε μεμονωμένου γράμματος ή αριθμού, με αποτέλεσμα να είναι αναγνωρίσιμος μόνο μέσω της χρήσης καθρέφτη. Θεωρείται ένας από τους παλαιότερους τρόπους κρυπτογράφησης.
Ως χαρακτηριστικό παράδειγμα καθρεπτικής γραφής αναφέρεται η γραφή της λέξης ΑΣΘΕΝΟΦΟΡΟ στα ασθενοφόρα. Αυτό γίνεται προκειμένου οι οδηγοί των οχημάτων που προπορεύονται ενός ασθενοφόρου να μπορούν εύκολα να διακρίνουν το είδος αυτού του οχήματος, κοιτώντας σε κάποιον από τους καθρέπτες τους: Εκεί η λέξη ΑΣΘΕΝΟΦΟΡΟ εμφανίζεται γραμμένη με κανονικό τρόπο, συνεπώς είναι πιο εύκολα αναγνωρίσιμη.
Η μη θελημένη καθρεπτική γραφή ενός ή περισσοτέρων γραμμάτων θεωρείται χαρακτηριστικό σύμπτωμα της δυσλεξίας. Για την ελληνική γλώσσα, χαρακτηριστικό παράδειγμα αποτελεί η σύγχυση των δυσλεκτικών ατόμων, όσον αφορά το διαχωρισμό του γράμματος "ε" από τον αριθμό "3". Αντίστοιχη σύγχυση παρατηρείται και στις λατινογενείς γλώσσες, ανάμεσα στα γράμματα "d" και "b", αλλά και στα "p" και "q".
Το μεγαλύτερο μέρος των χειρόγραφων σημειώσεων του Λεονάρντο ντα Βίντσι είναι γραμμένο με τη χρήση κατοπτρικής γραφής.
Ερυθραί (Αινιάνων)

Οι Ερυθραί, στα σύγχρονα ελληνικά Ερυθρές (αρχαία ελληνικά: Ἐρυθραί) ήταν πόλη των Αινιάνων, οι οποίοι ζούσαν στην αρχαία Θεσσαλία.
Η τοποθεσία των Ερυθρών βρίσκεται πιθανώς κοντά στο Φραντζί.
Γιώργος Ντράγκοβιτς

Καριέρα

Ο Ντράγκοβιτς συνέδεσε την καριέρα του με τον Ολυμπιακό Πειραιώς, στον οποίο αγωνίστηκε συνολικά για δεκαπέντε χρόνια, κατακτώντας έντεκα πρωταθλήματα, οκτώ κύπελλα, ένα σούπερ καπ Ελλάδας, καθώς και δύο κύπελλα κυπελλούχων Ευρώπης. Εκτός από τον Ολυμπιακό, αγωνίστηκε στο Ρέθυμνο για μικρό χρονικό διάστημα και στην Α.Ε. Νικαίας, ομάδα στην οποία έκλεισε την καριέρα του, καταφέρνοντας να κατακτήσει το κύπελλο του 2004.

Εθνική Ελλάδος

Ο Γιώργος Ντράγκοβιτς είναι από τους ρέκορντμαν συμμετοχών στην Εθνικής Ελλάδος, έχοντας αγωνιστεί με τα χρώματά της 345 φορές.
Μονοθεϊστικός Πεντηκοστιανισμός

Ο Μονοθεϊστικός ή Αντιτριαδικός Πεντηκοστιανισμός είναι ένας αντιτριαδικός δογματικός κλάδος του Πεντηκοστιανισμού. Οι Εκκλησίες που τον αποτελούν, σε αντίθεση με τους υπόλοιπους Πεντηκοστιανούς, δεν δέχονται το δόγμα της Αγίας Τριάδας. Πιστεύουν ότι υπάρχει μόνο ένα πρόσωπο στη Θεότητα, ο Ιησούς Χριστός.

Ιστορία

Αυτή η ιδέα αναπτύχθηκε από ένα κήρυγμα του R.Ε.McAlister (που είχε ιδρύσει την πρώτη Καναδική Εκκλησία της Πεντηκοστής) το 1913. Ο McAlister κήρυξε ότι στο βιβλίο των Πράξεων των Αποστόλων και στις Επιστολές, το βάπτισμα πραγματοποιούταν στο όνομα του Ιησού Χριστού και χωρίς να χρησιμοποιείται το όνομα του Πατρός και του Υιού και του Αγίου Πνεύματος, όπως έγραφε στο εδάφιο Ματθαίος 28:19.
Αργότερα, και άλλοι ενώθηκαν με τον McAllister, υποστηρίζοντας πως ο Χριστός περιείχε το σύνολο της Θεότητας και ότι το βάπτισμα στο όνομα μόνο του Ιησού Χριστού ήταν επαρκές.
Ναυμαχία του Κορακήσιου

H ναυμαχία του Κορακήσιου πραγματοποιήθηκε το 67 π.Χ. ανάμεσα στους Ρωμαίους του Πομπήιου και τους Κίλικες πειρατές στο Κορακήσιον (σημερινή Αλάνυα) κατά τους πολέμους των Ρωμαίων για εξάλλειψη της πειρατείας στη Μεσόγειο.
Τον 1ο αιώνα π.Χ. η πειρατεία στο Μεσογειακό κόσμο ήταν σύνηθες φαινόμενο λόγω της κατάλυσης όλων των ισχυρών ελληνικών κρατιδίων και τη μικρή ναυτική ισχύ της Ρώμης. Η τελευταία όμως θέλησε να την εξαλλείψει την πειρατεία. Γι' αυτό το λόγο το 67 π.Χ., η Σύγκλητος έδωσε την αρχηγία για αυτή την εκστρατεία στον Πομπήιο. Ο τελευταίος διαίρεσε σε 13 περιοχές τη Μεσόγειο βάζοντας κι έναν στρατηγό σε κάθε περιοχή. Ο Πλούταρχος αναφέρει πως σε 40 μέρες κατάφερε να διώξει τους πειρατές από το Τυρρηνικό πέλαγος, το Λιβυκό πέλαγος, τα πελάγη στη Σαρδηνία, στην Κύρνο και στη Σικελία.
Οι πειρατές τότε κατευθύνθηκαν με τα πλοία τους στο Κορακήσιον. Ο Πομπήιος κι εκείνος κινήθηκε προς τα εκεί έχοντας πολλά πλοία, άνδρες αλλά και πολεμικές μηχανές. Στη ναυμαχία που ακολούθησε οι πειρατές ηττήθηκαν και μετά ο Ρωμαίος στρατηγός του νίκησε με το πεζικό του. Έτσι σε λιγότερο από τρεις μήνες ο Πομπήιος ολοκλήρωσε την καταστολή της πειρατείας. Στη συνέχεια τους πειρατές που είχε αιχμαλωτίσει αντί να τους θανατώσει τους εγκατέστησε σε διάφορες πόλεις και εκείνοι έμαθαν να καλλιεργούν.
Ζωνιανά Ρεθύμνης

Ονομασία

Το χωριό είχε άλλες δύο ονομασίες πριν πάρει την σημερινή ονομασία. Ονομάστηκε αρχικά Ζουλιανά από τον βοσκό Ζα (γεν. του Ζου), ο οποίος ανακάλυψε νερό στην τοποθεσία αυτή και έπειτα πήρε την ονομασία Ζουτόλακκος (που σημαίνει στου Ζου το λάκκο). Τέλος, η ονομασία ταυτίζεται με τον θεό Δία (Ζευς). Τα Ζωνιανά ονομάστηκαν έτσι από την τοπική έκφραση "Ζώνε Θεέ" (δηλ. 'Άκουσέ με, Θεέ μου').

Εκκλησιαστική υπαγωγή

Η εκκλησία του χωριού είναι αφιερωμένη στον Άγιο Γεώργιο. Εκκλησιαστικά υπάγεται στη Δ΄ Αρχιερατική Περιφέρεια της Ιεράς Μητροπόλεως Ρεθύμνης και Αυλοποτάμου, της Εκκλησίας της Κρήτης.

Ιστορία του χωριού

Το 1821 οι Ζωνιανοί επαναστάτησαν κατά των Τούρκων με επί κεφαλής τον Μαυρογιάννη. Το 1866, 17 Ζωνιανοί πολέμησαν στο Αρκάδι 
και σφάγησαν στην τραπεζαρία του μοναστηριού όταν τελείωσαν τα πολεμοφόδια τους. Από τους Βαλκανικούς Πολέμους το 1912 μέχρι την Μικρασιατική Εκστρατεία το 1922, έπεσαν μαχόμενοι 13 Ζωνιανοί και 17 στον Ελληνοϊταλικό πόλεμο το 1940.
Τα Ζωνιανά απασχόλησαν τις διωκτικές αρχές το 2006, όταν ένοπλοι δεν δίστασαν να βάλουν με καταιγισμό πυρών κατά των αστυνομικών αρχών κατά την διάρκεια οργανωμένων επιχειρήσεων των τελευταίων από αέρος και γης.
Τον Νοέμβριο του 2007 το χωριό έγινε γνωστό λόγω επίθεσης από σημαντικό αριθμό ενόπλων με αυτόματα όπλα "καλάσνικοφ", που δέχθηκαν ισχυρές αστυνομικές δυνάμεις, όταν προσπάθησαν να κάνουν έφοδο στις 5 Νοεμβρίου 2007 για τον εντοπισμό φυτειών κάνναβης. Αποτέλεσμα της επίθεσης αυτής ήταν ο τραυματισμός δύο ειδικών φρουρών και ο θάνατος ενός.

Αξιοθέατα - εκδηλώσεις

Το Σπήλαιο Σφεντόνι. Χαρακτηριστικές είναι οι κατ΄ έτος εκδηλώσεις "Σφεντόνια" που πραγματοποιούνται με θεατρικές παραστάσεις και γιορτές με ντόπιους λυράρηδες.
Στο χωριό δημιουργήθηκε ένα μουσείο κέρινων ομοιωμάτων από τον κ. Διονύση Ποταμιάνο. Το μουσείο "ΠΟΤΑΜΙΑΝΟΥ" περιλαμβάνει 87 κέρινα ομοιώματα, που σε φυσικό μέγεθος αναπαριστούν, μπροστά στα μάτια του θεατή, σκηνές από την ιστορία της Κρήτης
Αριστείδης Κατσαούνης

Βιογραφία

Γεννήθηκε στη Θεσσαλονίκη και σπούδασε νομικά και οικονομικές επιστήμες στο ΑΠΘ. Εξελέγη βουλευτής Α΄ Θεσσαλονίκης με τη Νέα Δημοκρατία για πρώτη φορά το 1974 με 16.583 ψήφους. Επανεξελέγη με το ίδιο κόμμα στις βουλευτικές εκλογές του 1977. Στην κυβέρνηση Καραμανλή υπήρξε υφυπουργός Βιομηχανίας από τις 10 Σεπτεμβρίου 1976 ως τις 21 Οκτωβρίου 1977..
Παντρεύτηκε την Χαρίκλεια Ζαχαράκη.
Κουζμάν Σαπκάρεφ

Βιογραφία

Ο Κουζμάν Σαπκάρεφ γεννήθηκε στην Οχρίδα το 1834. Εργάστηκε ως δάσκαλος σε ορισμένα βουλγαρικά σχολεία στις πόλεις Οχρίδα, Μπίτολα, Πρίλεπ, Κιλκίς, Θεσσαλονίκη, (1854-1883). Αυτήν την περίοδο δραστηριοποιήθηκε ιδιαίτερα στην εισαγωγή της βουλγαρικής γλώσσας στα σχολεία της περιοχής. Το 1882-1883 ξεκίνησε την ίδρυση δύο βουλγαρικών γυμνάσιων στο Σολούν.
Έχει συγγράψει τα διδακτικά βιβλία: «Βουλγαρικό Αναγνωστάρι» (1866), «Μεγάλο Βουλγαρικό Ανάγνωσμα» (1868), «Mητρική γλώσσα» (1874), «Συνοπτική Γεωγραφία» (1868), «Συνοπτικά Θρησκευτικά» (1868) και άλλα. Ο Σαπκάρεφ συμμεριζόταν την άποψη ότι η κωδικοποιημένη βουλγαρική γλώσσα θα έπρεπε να έχει περισσότερα χαρακτηριστικά των μακεδονικών διαλέκτων. Θεωρούσε τη διάλεκτό του σε ορισμένα βιβλία ως «πιο κατανοητή από τους Βούλγαρους της Μακεδονίας» («Μεγάλο Βουλγαρικό Ανάγνωσμα»), 1868, σελ.  4).
Ο Σαπκάρεφ είχε συνεργασίες με πολλές βουλγαρικές εφημερίδες και περιοδικά: «Цариградски вестник» (εφημερίδα της Κωνσταντινούπολης), «Γκάιντα», «Μακεδονία», «Právo» (Δίκαια), «Savetnik» (Συνήγορος), «Българска пчела» (βουλγαρική μέλισσα) και άλλα. Επίσης, ήταν συνεργάτης του επαναστάτη Γκεόργκι Ρακόβσκι και στο πεδίο της εθνογραφίας βοήθησε τους Αδελφούς Μιλαντίνοφ.
Μετά το 1883 έζησε στη Βουλγαρία, στις πόλεις Φιλιππούπολη, Σλίβεν, Στάρα Ζαγόρα, Βράτσα και Οράνιε (Μπότεβγκραντ). Στη Βουλγαρία παράλληλα με την επιστημονική και τη δημόσια ασχολία του εργάστηκε ως συμβολαιογράφος και δικαστής.
Από το 1900 και μετά ήταν τακτικό μέλος στη Βουλγαρική Ακαδημία Επιστημών.
Το αυτοβιογραφικό του βιβλίο έχει τίτλο «Υλικά για την Αναβίωση του Βουλγαρικού εθνικού πνεύματος στη Μακεδονία».
Ο γιος του, ο Κλίμεντ Σαπκάρεφ ήταν ένας από τους ηγέτες της Εσωτερικής Μακεδονικής Αδριανουπολίτικης Επαναστατικής Οργάνωσης (ΒΜΟΡΟ).

Τιμητικές διακρίσεις

Η Αντηρίδα Σαπκάρεφ στην Ακτή Φαλιέρες της Ανταρκτικής έχει ονομαστεί προς τιμήν του Κουζμάν Σαπκάρεφ.
150 Νούβα

Φυσικά χαρακτηριστικά

Η μέση διάμετρος της Νούβα εκτιμάται σε 151,13 χλμ. Ο φασματικός τύπος της είναι C (ανθρακούχος). Η Νούβα περιστρέφεται γύρω από τον εαυτό της μία φορά κάθε 8 ώρες και 8 λεπτά.
Θεόδωρος Καλκάνης

Βιογραφικά στοιχεία

Γεννήθηκε το 1916 και σπούδασε νομικά. Εργάστηκε ως δικηγόρος και εξελέγη βουλευτής Λευκάδας με τον Ελληνικό Συναγερμό το 1952.
Πέθανε σε ηλικία 73 ετών στις 28 Μαΐου 1989.
Αγία Αγάθη Καρδίτσας

Γεωγραφία

Η Αγία Αγάθη βρίσκεται στο νότιο τμήμα του νομού, σε ορεινή περιοχή των Θεσσαλικών Αγράφων, ανάμεσα στις κορυφές Φλυτζάνι και Πυργούλι, πάνω στο τμήμα του ποταμού Μέγδοβα που κατηφορίζει νότια, μετά την Τεχνητή Λίμνη Ταυρωπού και στη συμβολή του με το ρέμα Σακιώτη. Είναι κτισμένη σε μέσο σταθμικό υψόμετρο 680 και απέχει από την Καρδίτσα 55 χλμ. περίπου, προς τα ΝΔ.

Πληθυσμικά στοιχεία

Η εξέλιξη πληθυσμού της Αγιάς έχει ως εξής: κάτοικοι 64 (1961), 52 (1971), 47 (2001), 18 (2011).
Σχολεία των κατακομβών

Τα "Σχολεία των κατακομβών" (Katakombenschulen)  ή "Κρυφά σχολεία" (Geheimschulen) ήταν παράνομα γερμανικά σχολεία που οργανώθηκαν από τους γερμανόφωνους του νοτίου Τιρόλου όταν το φασιστικό καθεστώς της Ιταλίας, υπό την κατοχή της οποίας βρισκόταν η περιοχή από το 1918, απαγόρευσε τη διδασκαλία της γερμανικής τον Οκτώβριο του 1923, με σκοπό τον εξιταλισμό τους. Μετά την υπογραφή της συνθήκης του Λατερανού το 1929 επιτράπηκε η χρήση των γερμανικών στα κατηχητικά σχολεία.
Τζιλ Τάρτερ

Εκπαίδευση

Ολοκλήρωσε τις προπτυχιακές της σπουδές στο Πανεπιστήμιο Cornell, όπου έλαβε πτυχίο Φυσικής της Μηχανικής και μεταπτυχιακό και διδακτορικό τίτλο στην αστρονομία από το Πανεπιστήμιο της Καλιφόρνια στο Μπέρκλεϊ.

Αστρονομία καριέρα

Η Τάρτερ έχει εργαστεί σε μια σειρά από σημαντικά επιστημονικά έργα, τα περισσότερα σχετικά με την αναζήτηση εξωγήινης ζωής. Ως μεταπτυχιακή φοιτήτρια, εργάστηκε για το πρόγραμμα ραδιο-αναζήτησης SERENDIP, και δημιούργησε το αντίστοιχο ακρωνύμιο, "Search for Extraterrestrial Radio Emissions from Nearby Developed Intelligent Populations." Ήταν υπεύθυνη για την έρευνα υψηλής ανάλυσης μικροκυμάτων της NASA (High Resolution Microwave Survey-HRMS), το 1992 και το 1993, και στη συνέχεια διευθύντρια του Project Phoenix (αναδιαρθρωμένο HRMS) υπό την αιγίδα του Ινστιτούτο SETI. Μαζί με την Μάργκαρετ Τέρνμπουλ δημιούργησαν το HabCat το 2002, ένα κύριο συστατικό του Project Phoenix. Η Τάρτερ έχει δημοσιεύσει δεκάδες εργασίες τεχνικού περιεχομένου και εκτενείς διαλέξεις  τόσο στην αναζήτηση για εξωγήινη νοημοσύνη και την ανάγκη για τη σωστή επιστημονική εκπαίδευση. Η ίδια επινόησε τον όρο "καφέ νάνος", ο οποίος χρησιμοποιείται για την ταξινόμηση των αστεριών με ανεπαρκή μάζα για να διατηρηθεί η σύντηξη υδρογόνου. Έχει περάσει 35 χρόνια στην αναζήτηση για εξωγήινη ζωή και ανακοίνωσε την αποχώρησή της το 2012.
Το 2011, η Τάρτερ εκφώνησε ομιλία, "Ευφυής Ζωή στο Σύμπαν: Είναι Κανείς Εκεί;" στο πρώτο Φεστιβάλ Στάρμους (Starmus Festival) στα Κανάρια Νησιά. Το Φεστιβάλ, που ιδρύθηκε από τον αστρονόμο Garik Israelian, είναι ένας συνδυασμός αστρονομίας, συναφών επιστημών, μουσικής και τέχνης, στο οποίο η Τάρτερ στη συνέχεια εντάχθηκε στο διοικητικό Συμβούλιο, μαζί με τον Israelian,  τον αστροφυσικός και ιδρυτικό μέλος και κιθαρίστα των Queen Brian May,τον θεωρητικό φυσικό Stephen Hawking, τον εξελικτικό βιολόγο Ρίτσαρντ Ντόκινς, και άλλους. Η ομιλία που έδωσε το 2011 δημοσιεύθηκε στο βιβλίο "Starmus: 50 Χρόνια του Ανθρώπου στο Διάστημα. Η Τζιλ Τάρτερ είναι επίσης μέλος της Συμβουλευτικής επιτροπής CuriosityStream .

Τιμητικές διακρίσεις και βραβεία

Η δουλειά της Τάρτερ στην βιοαστρονομία και η επιτυχία της ως επιστήμονας έχουν κερδίσει βραβεία  από διάφορες επιστημονικές οργανώσεις.

Πολιτισμός

Το αστρονομικό έργο της Τάρτερ απεικονίζεται στο μυθιστόρημα του Καρλ Σάγκαν Επαφή (Contact). Στην κινηματογραφική εκδοχή της Επαφή, την πρωταγωνίστρια Έλι Αρογουέι υποδυήθηκε η Τζόντι Φόστερ. Η Τάρτερ ήταν σε επαφή με την ηθοποιό για μήνες πριν και κατά τη διάρκεια των γυρισμάτων, και η Αρογουει ήταν σε μεγάλο βαθμό βασισμένη στην δουλειά της Τάρτερ.  Έχει επίσης εμφανιστεί στο μουσικό βίντεο του John Boswell Συμφωνία της Επιστήμης, "Η Ποίηση της Πραγματικότητας (Ένας Ύμνος για την Επιστήμη) / The Poetry of Reality (An Anthem for Science)".
Στις 20 οκτωβρίου 2006, η Τάρτερ εμφανίστηκε στο podcast Point of Inquiry για να συζητήσει την ερώτηση: "Eίμαστε μόνοι;". H Τάρτερ δήλωσε, "οι Άνθρωποι θα έχουν μια διαφορετική άποψη για την ύπαρξη τους, αν και όταν μάθουμε την απάντηση στην ερώτηση "Είμαστε μόνοι;" "
Συντακτική ανάλυση (υπολογιστές)

Στην επιστήμη των υπολογιστών μια συντακτική ανάλυση (Αγγλικά: parsing) είναι μια διαδικασία κατά την οποία παίρνουμε ένα σύνολο από σύμβολα (δηλαδή μια συμβολοσειρά ή string) (τα οποία βασίζονται σε κάποια τυπική γραμματική) και υπολογίζουμε την συντακτική δομή. Ο όρος συντακτική ανάλυση στις γλώσσες προγραμματισμού αναφέρεται στην ανάλυση του προγραμματιστικού κώδικα σε επί μέρους μέρη (δομή) τα οποία χρησιμοποιούνται για την κατασκευή μεταγλωττιστών (Αγγλικά: complilers) και διερμηνέων (Αγγλικά: interpreters).
Ίαν Σομερχάλντερ

Πρώιμα χρόνια

Γεννήθηκε στις 8 Δεκεμβρίου του 1978 και μεγάλωσε στο Κόβινγκτον της Λουιζιάνα. Οι γονείς του πήραν διαζύγιο, ενώ εκείνος ήταν ακόμη παιδί. Η μητέρα του, Έντνα, εργαζόταν ως φυσιοθεραπεύτρια και ο πατέρας του, Ρόμπερτ, ως ανεξάρτητος εργολάβος οικοδομών. Το επίθετό του το έχει αποκτήσει από τον θετό παππού του. Ο βιολογικός του παππούς ήταν ένας ευκατάστατος Άγγλος γαιοκτήμονας που το επίθετό του ήταν Hull, όπου πλήρωσε έναν μετανάστη που δούλευε για αυτό να παντρευτεί την έγκυο ερωμένη του και να δώσει ένα όνομα στο μωρό.
Ο Ίαν ζούσε με την μητέρα του και με τα δύο του αδέρφια, τον Τζόσουα και την Ρόμπιν. Πήγε σχολείο στο St. Paul's, ένα ιδιωτικό καθολικό σχολείο στο Κόβινγκτον. Το κολύμπι, το ψάρεμα και η εκπαίδευση αλόγων γέμιζαν ένα μεγάλο μέρος του χρόνου αναψυχής του, καθώς και η συμμετοχή του στη θεατρική ομάδα του σχολείου και σε παραστάσεις με την τοπική θεατρική ομάδα.
Στην ηλικία των 10 ετών ξεκίνησε την καριέρα του ως μοντέλο, για την οποία έπρεπε να βρεθεί το ίδιο καλοκαίρι στη Νέα Υόρκη. Ο ίδιος δηλώνει ότι χωρίς την ενθάρρυνση της μητέρας του δεν θα κατάφερνε τίποτα μόνος του. Αρχίζοντας το γυμνάσιο αποφάσισε να αφήσει σε δεύτερη μοίρα την καριέρα του ως μοντέλο και να επικεντρωθεί στο σχολείο και στα αθλήματα. Λίγα χρόνια αργότερα, όταν του δόθηκε η ευκαιρία να ακολουθήσει το μόντελινγκ στην Ευρώπη, ο Ίαν την άρπαξε ανοίγοντας έτσι τον δρόμο για τον εμπλουτισμό της δουλειάς του. Λόγω των υποχρεωτικών ταξιδιών και των σπουδών του βρέθηκε σε πόλεις όπως το Παρίσι, το Μιλάνο και το Λονδίνο.
Στην ηλικία των 17 ετών άρχισε να σπουδάζει υποκριτική και μέχρι τα 19 είχε δεσμευτεί στην τέχνη με τον διαπρεπή εκπαιδευτή William Esper. Η μοίρα του σφραγίστηκε καθώς εργάστηκε ‘’έκτακτος’’ σε μια σκηνή σε ένα κλαμπ στην ταινία μεγάλου μήκους Black & White (1999). Ένας ερευνητής ταλέντων επισκέφτηκε έναν πελάτη του και τυχαία συνάντησε τον Ίαν σε ένα πλήθος 400 ατόμων και αμέσως υπέγραψε για να τον εκπροσωπεί. Ευτυχισμένος που έχει εγκατασταθεί στην Νέα Υόρκη, ξοδεύει πολύ από το χρόνο του μελετώντας την υποκριτική, το γράψιμο και την πρακτική της γιόγκα. Kάποια από τα αγαπημένα του αθλήματα είναι το θαλάσσιο σκι, το σκι στο χιόνι αλλά και η ιππασία.

Καριέρα

Ο πρώτος σημαντικός ρόλος του ήταν αυτός στο The Rules of Attraction. Στην τηλεόραση έχει παίξει σε διάφορες σειρές, με πιο γνωστές το Smallville (ως Adam Knight), το Lost, (ως Boone Carlyle), και το The Vampire Diaries (ως Damon Salvatore). Επίσης, έπαιξε σε ταινίες όπως το The Tournament.
Επτανικό οξύ

Παραγωγή

Ο μεθυλεστέρας του ρικινολεϊκού οξέος, που λαμβάνεται από το καστορέλαιο, είναι η κύρια εμπορική πρόδρομη ένωση για το επτανικό οξύ. Η πυρόλυση του ρικινολεϊκού μεθυλεστέρα δίνει 10-ενδεκενικό μεθυλεστέρα και επτανάλη. Η τελευταία οξειδώνεται με ατμοσφαιρικό αέρα (περιέχει οξυγόνο), σχηματίζοντας με τη σειρά της επτανικό οξύ. Περίπου 20.000 τόνοι επτανικού οξέος καταναλώθηκαν στην Ευρώπη και τις ΗΠΑ το 1980.

Εφαρμογές

Το επτανικό οξύ χρησιμοποιείται για την παραγωγή εστέρων του, όπως ο επτανικός αιιθυλεστέρας, που με τη σειρά του χρησιμοποιείται σε αρώματα και σε τεχνητά αρωματικά πρόσθετα. 
Χρησιμοποιήθηκε, ακόμη, για την εστεροποίηση στεροειδών για την παραγωγή φαρμάκων, όπως η ενανθική τεστοστερόνη, η ενανθική τρενμπολόνη, ενανθική δροστανολόνη και η ενανανθική μεθενολόνη (Primobolan). 
Το τριγλυκερίδιο του επτανιικού οξέος ονομάζεται τριεπτανοΐνη και χρησιμοποιείται σε ορισμένες κλινικές καταστάσεις ως διαιτητικό πρόσθετο.